**Минимални изисквания към документацията, която е необходимо да се представи пред митническите органи, като доказателства по чл.7, §2 на Регламент (ЕС) № 517/2014** **за флуорсъдържащите парникови газове (Регламент (ЕС) № 517/2014)**

Настоящите изисквания са изготвени във връзка с влязлата в сила от 11 юни 2015г. забрана за пускане на пазара (допускане за свободно обращение) на флуорсъдържащи парникови газове и газове, изброени в приложение II на регламента, освен в случаите, когато вносителите докажат, че *трифлуорометан (HFC-23 или R23), получен като страничен продукт по време на по време на производствения процес, вкл. по време на производството на техните изходни суровини****\****, е унищожен или възстановен за последваща употреба в съответствие с най-добрите съществуващи техники.

При допускане за свободно обращение на флуорсъдържащи парникови газове в самостоятелен вид или в смеси, както и на газове, изброени в приложение II на Регламент (ЕС) № 517/2014, всеки вносител е необходимо да представи пред митническите органи следната документация, доказваща предприетите от него действия по време на закупуването на газа / сместа, с цел да се увери, че ще изпълнява изискването на чл.7, §2 на Регламент (ЕС) № 517/2014:

**1)** ***Декларация***, подписана и подпечатана **от вносителя**, за съответствие с изискванията на чл.7, §2 на Регламент (ЕС) № 517/2014. Декларацията следва да съдържа следния минимум от информация за всеки от внасяните флуорсъдържащи парникови:

**1.1)** Промишленото обозначение, количествата (нето тегло, kg) и номерата на контейнерите, в които се съдържа газа;

**1.2)** Име и адрес на производител;

**1.3)** Местонахождение на производствената инсталация.

*Декларацията трябва да е придружена със следните данни, предоставени на вносителя от производителя преди закупуването на стоката:*

**2)** Описание на производствените процеси за получаване на всяко едно от веществата/смесите, вкл. схематично представяне на всеки от производствените процеси.

**3)** *Когато трифлуорметан (R23) се получава като страничен продукт по време на производствените процеси*:

**3.1)** Видът на технологиите, които се използват за улавяне и унищожаване или възстановяване на R23. Тези технологии също следва да са схематично представени (при възможност на същата блок-схема, на която са производствените процеси);

**3.2) Документация, доказваща инсталирането и експлоатацията на технологиите по т.5.1.**

*В случай, че като изходна суровина се използва HCFC-22 или другo вещество, при производството, на което се получава като страничен продукт R23, производителят следва да представи на вносителя преди закупуването на стоката:*

**4)** Данните по **т.2** и **т.3**;

**5)** Копия на сертификат за произход на стоката, договорни споразумения, квитанции и др. официални документи, подписани от производителя на изходната суровина. Документите е необходимо да съдържат: име и адрес на производител, количество вещество, което е доставено, име и адрес на получател и дата на доставка.

Всички документи следва да са на английски и/или български език.

**\*** *Пример за значителен източник за получаване на R23, като страничен продукт, е употребата на HCFC-22 или R22, като част от производствения процес на газа, вкл. на суровините за производство на газа.*